CELEX: 32018D0115
Language: hr
Date: 2018-01-24 00:00:00
Title: Provedbena odluka Komisije (EU) 2018/115 оd 24. siječnja 2018. o izmjeni, kad je riječ o lokaciji Galileova centra za nadzor sigurnosti, Provedbene odluke Komisije (EU) 2016/413 o određivanju lokacija zemaljske infrastrukture sustava uspostavljenoga u okviru programa Galileo i propisivanju mjera nužnih za osiguravanje rada tog sustava te o stavljanju izvan snage Provedbene odluke 2012/117/EU (Tekst značajan za EGP. )

25.1.2018   
            
            
               HR
            
            
               Službeni list Europske unije
            
            
               L 20/14
            
         PROVEDBENA ODLUKA KOMISIJE (EU) 2018/115
   оd 24. siječnja 2018.
   o izmjeni, kad je riječ o lokaciji Galileova centra za nadzor sigurnosti, Provedbene odluke Komisije (EU) 2016/413 o određivanju lokacija zemaljske infrastrukture sustava uspostavljenoga u okviru programa Galileo i propisivanju mjera nužnih za osiguravanje rada tog sustava te o stavljanju izvan snage Provedbene odluke 2012/117/EU
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1285/2013 Europskog parlamenta i Vijeća od 11. prosinca 2013. o provedbi i uporabi europskih sustava za satelitsku navigaciju i stavljanju izvan snage Uredbe Vijeća (EZ) br. 876/2002 i Uredbe (EZ) br. 683/2008 Europskog parlamenta i Vijeća (1), a posebno njezin članak 12. stavak 3. točku (c),
   budući da:
   
               (1)
            
            
               U Prilogu Provedbenoj odluci Komisije (EU) 2016/413 (2) navodi se da je Galileov centar za nadzor sigurnosti (GSMC) smješten na dvjema lokacijama te je predviđeno da ga se postupno uspostavlja u Francuskoj i Ujedinjenoj Kraljevini.
            
         
               (2)
            
            
               Ujedinjena Kraljevina je 29. ožujka 2017. obavijestila Europsko vijeće o svojoj namjeri povlačenja iz Unije, u skladu s člankom 50. Ugovora o Europskoj uniji. Međutim, GSMC bi se zbog razloga povezanih sa sigurnošću Unije i njezinih država članica trebao nalaziti na području države članice Unije, uzimajući posebice u obzir pravila o zaštiti klasificiranih informacija i ograničenja izvoza kriptografske opreme i tehnologije javno reguliranih usluga (PRS).
            
         
               (3)
            
            
               Europsko vijeće je u smjernicama koje je slijedom obavijesti Ujedinjene Kraljevine donijelo 29. travnja 2017. navelo da pitanje budućeg sjedišta instalacija Unije smještenih u Ujedinjenoj Kraljevini treba brzo riješiti i olakšati njihov premještaj. Stoga je važno bez odlaganja pokrenuti postupak premještanja GSMC-a iz Ujedinjene Kraljevine na područje druge države članice Unije.
            
         
               (4)
            
            
               Komisija je u skladu s tim, a prema članku 12. Uredbe (EU) br. 1285/2013, pokrenula postupak otvorenog i transparentnog odabira kako bi se odredila nova lokacija za GSMC, koji je dosad bio smješten u Ujedinjenoj Kraljevini. U tom postupku Komisija u prvoj fazi državama članicama upućuje zahtjev za iskaz interesa, a u drugoj države članice kandidatkinje poziva da predstave detaljne prijedloge.
            
         
               (5)
            
            
               U pogledu odabranih kriterija provedene evaluacije najboljim se pokazao prijedlog Španjolske, s obzirom na relevantnost tehničkog rješenja predloženog za stavljanje instalacija na raspolaganje i pružanje usluga neophodnih za funkcioniranje centra, preciznost u utvrđivanju rizika i njihovu upravljanju, posebice rizika povezanih sa sigurnošću i s ograničenjima vremenskog rasporeda, španjolsko prihvaćanje uvjeta sporazuma o uspostavi koji se sklapa s Komisijom i dodjeljivanje dodatnih povlastica, kao i s obzirom na stupanj podrobnosti i transparentnosti opisa troškova izgradnje i funkcioniranja centra te na financijske prednosti koje prijedlog ima za proračun Unije. Stoga bi trebalo odabrati prijedlog Španjolske.
            
         
               (6)
            
            
               Centar bi se trebao uspostaviti do ožujka 2018. sa smanjenim obujmom instalacija kako bi što prije mogao poslužiti kao dopunski centar za glavni centar smješten u Francuskoj, a u potpunosti bi trebao postati funkcionalan u ožujku 2019. Za to je također potrebno sklopiti sporazum o uspostavi sa Španjolskom.
            
         
               (7)
            
            
               Prilog Provedbenoj odluci (EU) 2016/413 trebalo bi stoga na odgovarajući način izmijeniti.
            
         
               (8)
            
            
               Osim toga, tekst Priloga Provedbenoj odluci (EU) 2016/413 trebalo bi izmijeniti kako bi se u obzir uzela uspješna uspostava Galileova centra za nadzor sigurnosti u Francuskoj 2017.
            
         
               (9)
            
            
               Mjere predviđene ovom Odlukom u skladu su s mišljenjem Odbora osnovanog na temelju članka 36. stavka 1. Uredbe (EU) br. 1285/2013,
            
         DONIJELA JE OVU ODLUKU:
   Članak 1.
   Prilog Provedbenoj odluci (EU) 2016/413 mijenja se u dijelu koji se odnosi na Galileov centar za nadzor sigurnosti (GSMC), pod naslovom „Lokacije i provedbene mjere za osiguravanje rada”, rečenice „Galileov centar za nadzor sigurnosti, koji je smješten na dvije lokacije, postupno uspostavljaju Francuska i Ujedinjena Kraljevina. Njegovo je uspostavljanje počelo 2013. i trebalo bi biti dovršeno 2017. Ono je predmet sporazuma potpisanih 2013. s Francuskom i Ujedinjenom Kraljevinom.” zamjenjuju se sljedećim rečenicama „Galileov centar za nadzor sigurnosti, koji je smješten na dvije lokacije, uspostavljen je u Francuskoj i Španjolskoj. Lokacija u Francuskoj uspostavljena je od 2017. i predmet je sporazuma potpisanog 2013. s Francuskom. Uspostavljanje lokacije u Španjolskoj započinje u ožujku 2018. sa smanjenim obujmom instalacija, a treba biti dovršeno u ožujku 2019. Za to je uspostavljanje potrebno 2018. sklopiti sporazum sa Španjolskom.”
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 24. siječnja 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 1.
   
   
      (2)  Provedbena odluka Komisije (EU) 2016/413 оd 18. ožujka 2016. o određivanju lokacija zemaljske infrastrukture sustava uspostavljenoga u okviru programa Galileo i propisivanju mjera nužnih za osiguravanje rada tog sustava te o stavljanju izvan snage Provedbene odluke 2012/117/EU (SL L 74, 19.3.2016., str. 45.).